મુલુંડ-વેસ્ટમાં મહાત્મા ગાંધી રોડ પર આંધ્ર બૅન્ક પાસે સુધરાઈની કચરાપેટીની આસપાસ માટીનો ઢગલો અને અન્ય કચરાથી ગંદકી ફેલાઈ હતી. મિડ-ડે LOCALમાં અહેવાલ પ્રસિદ્ધ થયા બાદ રાહદારીઓને આ સમસ્યાથી રાહત મળી હતી, પરંતુ ફુટપાથ પર પગરખાં સીવવાનો ધંધો કરતા એક ભાઈએ મિડ-ડે LOCALને ફરિયાદ કર્યા પ્રમાણે કચરાપેટીની બાજુમાં ગણેશોત્સવ દરમ્યાન મૂર્તિ વેચનારો ગણપતિ બાપ્પાની ખંડિત મૂર્તિ એમને એમ મૂકીને ચાલ્યો ગયો હતો. અહીં પડી-પડી આ મૂર્તિની વધારે ખંડિત અવસ્થા થઈ હતી. આ ફરિયાદ મિડ-ડે LOCALમાં પ્રસિદ્ધ થયા બાદ હોળીના તહેવાર સમયે અહીંના સ્થાનિક લોકોએ ખંડિત મૂર્તિનું વિસર્જન કરવાનો નિર્ણય લઈને હોળીના બીજે દિવસે મૂર્તિનું વિસર્જન કર્યું હતું જેથી પગરખાં સીવવાનો ધંધો કરતો ભાઈ અને અન્ય સ્થાનિક રહેવાસીઓ અત્યંત પ્રસન્ન થયા હતા.